
     Republika Hrvatska
     Općinski sud u Sisku	                                          Poslovni broj: P-Ob-142/2026-18
Sisak, Trg Ljudevita Posavskog 5 

U  I M E   R E P U B L I K E   H R V A T S K E

P R E S U D A

Općinski sud u Sisku OIB 74610670107, po sutkinji  toga suda Nataši Ljuba-Čobanov u parničnom predmetu tužiteljice parničnom predmetu tužiteljice E.B.,OIB: ….1, …,  G.G., koju zastupa A. P., odvjetnica u K.protiv tuženika V. P., OIB: …., M. G. 140, K.s boravkom na adresi …., radi ostvarivanja roditeljske skrbi s mlt. N. B., OIB: … koju zastupa posebna skrbnica T. B. U., a u zamjeni P. V., dip, pravnik iz Centra za posebno skrbništvo Z., nakon zaključene glavne nejavne rasprave održane dana 1. listopada 2026. u prisutnosti z.z. punomoćnice tužiteljice, u odsutnosti tužiteljice osobno i tuženika osobno i posebnog skrbnika mlt. djeteta, dana 2. studenog 2026.  
                                                  p r e s u d i o   j e
Majka E. B.,OIB: … samostalno će ostvarivati roditeljsku skrb za mlt.  N.B., OIB: … u potpunosti.
	Svaka stranka snosi svoj trošak.

Obrazloženje
	1.Tužiteljica E. B.  ( nastavno : tužiteljica) je podnijela tužbu  dana 10. lipnja 2026.  radi donošenja odluke o roditeljskoj skrbi  protiv tuženika V. P..  (nastavno: tuženik)  u kojoj navodi da je  tuženik je otac mlt. N. B. ( nastavno: mlt. dijete) koja je rođena …. i  zajedničko je dijete tužiteljice i tuženika, a isto je utvrđeno u presudi Općinskog suda u Kutini br. P Ob-76/2020-11 od 10.09.2021, no da od rođenja tuženik  dijete nikada nije upoznao, o istoj ne vodi nikakvu brigu, ni na koji način ne ostvaruje roditeljsku skrb nad djetetom, dok uzdržavanje za dijete plaćaju roditelji tuženika. S obzirom da tuženik ne iskazuje nikakav interes za brigu i skrb oko djeteta te uopće ne sudjeluje u životu djeteta pa niti u donošenju odluka bitnih za dijete, sve odluke o zdravlju, odgoju, obrazovanju mlt. djeteta donosi isključivo tužiteljica. Kako tužiteljica za donošenje bitnih odluka za dijete mora predočiti suglasnost tuženika kao oca, iako isti ne pokazuje interes za sudjelovanje u ostvarivanju roditeljske skrbi, predlaže se donijeti odluku da će tužiteljica samostalno ostvarivati roditeljsku skrb u odnosu na zajedničko mlt. dijete što uključuje odlučivanje o osobnim pravima djeteta koja se odnose na odlučivanje o zdravlju, razvoju, zaštiti i njezi, odgoju i obrazovanju, ostvarivanju osobnih odnosa i mjestu stanovanja, upravljanje djetetovom imovinom te se ovlašćuje tužiteljica na zastupanje djetetovih osobnih i imovinskih prava i interesa, što osobito uključuje ovlaštenje za promjenu prebivališta ili boravišta djeteta, ishođenje osobnih dokumenata, te upis u odgojno-obrazovne ustanove. Traži i trošak parničnog postupka.
2. Tuženik u odgovoru na tužbu u bitnome navodi da priznaje tužbeni zahtjev u cijelosti, te se u potpunosti slaže da tužiteljica nadalje samostalno ostvaruje roditeljsku skrb u svim elementima, jer smatra da je isto u najboljem interesu djeteta. Usput navodi da se ne protivi i predlaže da bivši i ujedno sadašnji partner tužiteljice, kao osoba s kojom mlt. dijete živi u obiteljskoj zajednici, posvoji mlt. dijete kako bi se trajno uredio pravni status djeteta.
	3. Rješenjem ovog suda mlt. djetetu je osigurano zastupanje po posebnom skrbniku u osobi koja je pravnik sa položenim pravosudnim ispitom, koja ima sva prava i dužnosti zakonskog zastupnika odnosno punomoćnika koji je odvjetnik.  Posebna skrbnica nije imala primjedbi na izvješće i mišljenje HZSR , jer navodi da iz istog proizlazi da je majka u potpunosti preuzela izvršavanje roditeljske skrbi, a da otac nije nikada ostvario emotivan odnos sa djetetom, niti poznaje potrebe djeteta. Stoga navodi da je suglasna sa zahtjevom tužiteljice za ostvarivanjem samostalne roditeljske skrbi, obzirom da ista već faktički samostalno izvršava roditeljsku skrb prema mlt. djetetu. Ističe da postoje okolnosti u životu kada je potrebno žurno reagirati kako bi se postupilo u interesu mlt. djeteta vezano za odgoj i zdravlje mlt. djeteta, a nedostupnost i nezainteresiranost jednog roditelja može ugroziti prava i interese djeteta. Smatra da tuženik ionako nema dovoljno informacija na temelju kojih bi mogao donositi odluke bitne za dijete, s obzirom na to da nije uopće upoznat s njegovim potrebama i svakodnevnim okolnostima života. Iz toga proizlazi da se ne protivi tužbenom zahtjevu tužiteljice.
	4. U dokaznom postupku sud je izvršio uvid u  rodni list MU Kutina od 15. 3. 2022., presudu Općinskog suda u Kutini br. P Ob-76/2020-11 od 10.09.2021., Izvješće Hrvatskog zavoda za socijalni rad, Područni ured Kutina od 17.04.2026. o obveznom savjetovanju prije pokretanja sudskog postupka u vezi s djetetom, Mišljenje i izvješće o imovnim i obiteljskim prilikama HZSR PU Kutina od 25. 8. 2026., te je saslušana tužiteljica.
	5. Iz Izvješća Hrvatskog zavoda za socijalni rad, Područni ured Kutina od 17.04.2026. o obveznom savjetovanju prije pokretanja sudskog postupka u vezi s djetetom sud je utvrdio da je tužiteljica upućena u sudski postupak jer je tuženik bio pasivan u postupku obveznog savjetovanja. 
6. Uvidom u presudu Općinskog suda u Kutini br. P Ob-76/2020-11 od 10.09.2021. razvidno je da je istom utvrđeno da je tuženik otac mlt. djeteta kojeg je rodila tužiteljica te je tuženiku naloženo da plati uskraćeno uzdržavanje i da plaća buduće uzdržavanje za mlt. dijete. 
7. Sud je pribavio mišljenje i izvješće o imovnim i obiteljskim prilikama HZSR PU Kutina  te je iz istog vidljivo da je mišljenje Stručnog tima da je u najboljem interesu djeteta da majka samostalno ostvaruje roditeljsku skrb u potpunosti u odnosu na mlt. dijete uz zastupanje djeteta u bitnim osobnim pravima.
8. Tužiteljica je u svom iskazu u bitnome rekla da je intimnu i emotivnu vezu s tuženikom prekinula kada je bila u 5 ili 6 mjesecu trudnoće, da se nikada nije raspitivao za dijete i nikada nije vidio dijete, da joj tuženik nikada nije dostupan niti ne želi dati bilo kakvu suglasnosti ili potpis kada je potrebno.
	9. Analizirajući svaki dokaz zasebno te sve dokaze u njihovoj ukupnosti sud je donio odluku kao u izreci presude.
	10. Uzimajući u obzir odgovor na tužbu tuženika u kojem on ne osporava tužbeni zahtjev, dapače s istim se slaže, ima se uzeti da su roditelji mlt. djeteta postigli sporazum o roditeljskoj skrbi, da majka djeteta izvršava roditeljsku skrb samostalno. Takav sporazum u skladu je s mišljenjem HZSR od 25. 8. 2026. Također je važno da je mišljenje i posebnog skrbnika u skladu s sporazumom roditelja i mišljenjem HZSR.  
	11. Po provedenom dokaznom postupku sud je utvrdio da je sporazum roditelja u interesu mlt. djeteta pa ga je prihvatio.
	12. Članak 104. Obiteljskog zakona (Narodne novine 103/15, 98/19,47/20,49/23, 156/23 nastavno: Obz) propisuje da roditelji imaju pravo i dužnost ravnopravno, zajednički i sporazumno ostvarivati roditeljsku skrb. Roditelji su dužni prilikom zajedničkog ostvarivanja roditeljske skrbi sporna pitanja pokušati riješiti sporazumno.
	13. Očito je da tužiteljica i tuženik kao roditelji zajedničkog mlt. djeteta nisu izvršavali roditeljsku skrb na način da ravnopravno, zajednički i sporazumno ostvaruju istu,  pa se ostvaruje razlog za donošenje odluke kao u izreci presude koja se temelji na odredbi članka 105. Obz-a.
	14. Dodatno valja objasniti da je u članku 105. stavak 5. Obz-a definirano da jedan roditelj samostalno ostvaruje roditeljsku skrb potpuno, djelomice ili u odnosu na odlučivanje o određenom bitnom pitanju u vezi s djetetom uz istodobno ograničavanje drugog roditelja na ostvarivanje roditeljske skrbi u tom dijelu, pa kako u ovom konkretnom slučaju odluka suda sa tužiteljica ima izvršavati roditeljsku skrb samostalno i u potpunosti, nepotrebnim se ukazuje nabrajanje bitnih pitanja o kojima tužiteljica može samostalno odlučivati. Na temelju ove odluka tužiteljica može samostalno odlučivati o svim pitanjima koja se tiču mlt. djeteta ( u potpunosti).
	15. Što se tiče prijedloga tuženika za posvojenje djeteta, istom se ukazuje da to nije predmet ovog postupka
	16. U pogledu troškova ovog postupka sud je odlučio sukladno članku 366. Obz-a, jer je s obzirom na okolnosti ovog slučaja, primjereno da svaka stranka snosi svoj trošak. Naime, iako je Presudom Općinskog suda u Kutini poslovne oznake P Ob-76/2020-11 od 10. rujna 2021. utvrđeno da je tuženik otac mlt. djeteta, tom odlukom nije odlučeno o opsegu i sadržaju roditeljske skrbi, pa se u izostanku sudske odluke o tome smatra da roditelji imaju zajedničku roditeljsku skrb, osim ako sud odluči drugačije. Upravo se u ovom postupku prvi put odlučuje o tome, pa kako je ova odluka donesena u interesu djeteta, na temelju prihvaćanja tuženika prijedloga tužiteljice, donesena je odluka da svaka stranka snosi svoj trošak.
	17. Slijedom svega navedenog odlučeno je kao u izreci.

U  Sisku, 2. studenog 2026.
										Sutkinja
								Nataša Ljuba-Čobanov, v.r.



Uputa o pravnom lijeku: 
Protiv ove presude nezadovoljna stranka ima pravo uložiti žalbu u roku od 15 dana od primitka iste. Žalba se podnosi u 3 primjerka na ovaj sud, a o žalbi odlučuje nadležni Županijski sud.
Dostaviti:
1. tužiteljica po pun.
2. tuženik 
3. poseban skrbnik mlt. djeteta
4. HZSR, PU Kutina – nakon pravomoćnosti

